Cristi Tănase a lipsit şi el cu Viitorul, fiind suspendat, dar va reveni în echipa din start în meciul de marţi, în timp ce Cristea va trece pe bancă.

În rest, antrenorul Stelei a folosit echipa de bază, considerînd că cele 4 zile rămase pînă la meciul cu elveţienii sînt suficiente pentru refacerea jucătorilor.

"Mai avem patru zile la dispoziţie pentru pregătirea meciului şi sînt sigur că vor avea o reacţie mai bună decît la primele două. Ne vom pregăti mult mai bine pentru Basel", a anunţat Reghe.

Linia de mijloc a roş-albaştrilor a fost completată de reapariţia lui Pintilii printre titulari, care va reface cuplul cu Bourceanu contra celor de la Basel.

Georgievski, iertat

Reghecampf pare decis să-i mai dea o şansă lui Daniel Georgievski, eroul negativ din umilinţa cu Chelsea, scor 0-4. Deşi mai avea variantele Prepeliţă sau chiar Varela, tehnicianul va miza pe omogenitatea creată între macedonean şi ceilalţi colegi din defensivă: Szukala, Gardoş şi Latovlevici.

În linia ofensivă nu sînt semne de întrebare. Cel mai probabil, Piovaccari îi va lua din nou faţa lui Kapetanos şi va juca titular, susţinut de Nicuşor Stanciu, dar şi de aripile Tănase şi Adi Popa.

Echipa Stelei cu Basel: Tătăruşanu - Georgievski, Szukala, Gardoş, Latovlevici - Pintilii, Bourceanu - Ad. Popa, N. Stanciu, Cr. Tănase - Piovaccari

Steaua - Basel se va juca marţi, de la 21:45, Digi1, Dolce1 şi liveTEXT pe GSP.ro